b'\n_START_ARTICLE_\nT\xc3\xb6lkki\n_START_SECTION_\nT\xc3\xb6lkkien historia Suomessa\n_START_PARAGRAPH_\nOlutta alettiin myyd\xc3\xa4 Suomessa metallit\xc3\xb6lkeiss\xc3\xa4 1. maaliskuuta 1971. Aluksi olutta t\xc3\xb6lkitti viisi panimoa: Auran Panimo, Mallasjuoma, Porin Olut, Sinebrychoff ja Wihurinkoski. Peltisen olutt\xc3\xb6lkin korkeus oli 15 senttimetri\xc3\xa4, halkaisija 7 senttimetri\xc3\xa4 ja tilavuus 45 senttilitraa. Olutpurkkeja valmisti Suomessa Oy G. W. Sohlberg Ab vuodesta 1970 vuoteen 1992. Alumiinisia juomat\xc3\xb6lkkej\xc3\xa4 tuotiin vuosituhannen vaihteessa Suomeen muun muassa Puolasta, Ruotsista, Saksasta ja Isosta-Britanniasta, kunnes vuonna 2013 valmistus aloitettiin Suomessa monikansallisen Rexamin tehtaalla M\xc3\xa4nts\xc3\xa4l\xc3\xa4ss\xc3\xa4 ja puolalaisomisteisen Can-Packin tehtaalla H\xc3\xa4meenlinnassa._NEWLINE_H\xc3\xa4meen Osuusmeijeri kokeili maaliskuussa 1955 maidon myymist\xc3\xa4 asiakkaille pahvit\xc3\xb6lkeiss\xc3\xa4. Osuusmeijeri aloitti kokeilut piim\xc3\xa4n pakkaamisella kerma- ja j\xc3\xa4\xc3\xa4tel\xc3\xb6pakkauksista aikoinaan tunnettuun Paperituote Oy:n Satona-t\xc3\xb6lkkiin.\n_START_SECTION_\nJuomapakkausasetukset\n_START_PARAGRAPH_\nPantillisia juomapakkauksia s\xc3\xa4\xc3\xa4telev\xc3\xa4t erilaiset asetukset, joihin vaikuttavat esimerkiksi j\xc3\xa4telaki (1072/2004) sek\xc3\xa4 Suomen liittyminen Euroopan unioniin._NEWLINE_Juomapakkausten verotusarvoja koskenut haittavero poistui vuoden 2008 alussa (1037/2004), jonka j\xc3\xa4lkeen t\xc3\xb6lkkimyynti on kasvanut.\n_START_SECTION_\nValmistusmateriaali\n_START_PARAGRAPH_\nMateriaalina alumiini on kevyt ja se kest\xc3\xa4\xc3\xa4 ilman ja veden vaikutusta hyvin. Se suojelee juomia ja ruokia, on kest\xc3\xa4v\xc3\xa4, edullinen ja l\xc3\xa4hes loputtomiin kierr\xc3\xa4tett\xc3\xa4viss\xc3\xa4.\n_START_SECTION_\nPalautusj\xc3\xa4rjestelm\xc3\xa4\n_START_PARAGRAPH_\nSuomessa alumiiniset juomat\xc3\xb6lkit tulivat pantillisen palautusj\xc3\xa4rjestelm\xc3\xa4n osaksi vuonna 1996. Alumiinisesta juomat\xc3\xb6lkist\xc3\xa4 veloitetaan tuotteen oston yhteydess\xc3\xa4 0,15\xc2\xa0euron pantti, joka hyvitet\xc3\xa4\xc3\xa4n, kun tyhj\xc3\xa4 t\xc3\xb6lkki palautetaan palautuksia vastaanottavan myym\xc3\xa4l\xc3\xa4n palautusautomaattiin. Pantti hyvitet\xc3\xa4\xc3\xa4n vain t\xc3\xb6lkeist\xc3\xa4, jotka ovat muodollisesti ehji\xc3\xa4 ja joiden EAN-viivakoodi on palautusautomaatin luettavissa. Pantillisten t\xc3\xb6lkkien palautusaste vuonna 2008 oli 90\xc2\xa0prosenttia, mik\xc3\xa4 on kansainv\xc3\xa4list\xc3\xa4 k\xc3\xa4rke\xc3\xa4. Kierr\xc3\xa4tysj\xc3\xa4rjestelm\xc3\xa4st\xc3\xa4 vastaa Suomen Palautuspakkaus eli Palpa._NEWLINE_Ruotsissa juomat\xc3\xb6lkkien palautusj\xc3\xa4rjestelm\xc3\xa4 on ollut k\xc3\xa4yt\xc3\xb6ss\xc3\xa4 vuodesta 1984 ja ensimm\xc3\xa4isten 25 vuoden aikana palautettiin kaikkiaan 18 miljardia alumiinit\xc3\xb6lkki\xc3\xa4. Pantti oli 0,50\xc2\xa0kruunua vuosina 1987-2010 ja loppuvuodesta 2010 alkaen 1\xc2\xa0kruunu. Vuonna 2007 t\xc3\xb6lkkien palautusaste oli 87\xc2\xa0prosenttia. Kierr\xc3\xa4tysj\xc3\xa4rjestelm\xc3\xa4st\xc3\xa4 vastaa Svenska Returpack._NEWLINE_Norjassa juomat\xc3\xb6lkkien pantti on 1\xc2\xa0kruunua vuonna 2011. Palautusj\xc3\xa4rjestelm\xc3\xa4st\xc3\xa4 vastaa Norsk Resirk.\n_START_SECTION_\nYmp\xc3\xa4rist\xc3\xb6vaikutukset\n_START_PARAGRAPH_\nPalautetut alumiinit\xc3\xb6lkit sulatetaan ja materiaalista tehd\xc3\xa4\xc3\xa4n uusia juomat\xc3\xb6lkkej\xc3\xa4. Sen valmistus uusiok\xc3\xa4ytt\xc3\xb6\xc3\xb6n vie vain 5 prosenttia ensivalmistusprosessin energiasta._NEWLINE_International Aluminium Institute (IAI) esitteli joulukuussa 2009 lukuja alumiinin ymp\xc3\xa4rist\xc3\xb6vaikutuksista: kaikilla mittareilla mitattuna alumiini on yksi ymp\xc3\xa4rist\xc3\xb6yst\xc3\xa4v\xc3\xa4llisimmist\xc3\xa4 materiaaleista.\n_START_SECTION_\nT\xc3\xb6lkkien kierr\xc3\xa4tys\n_START_PARAGRAPH_\nSuurin osa juomat\xc3\xb6lkeist\xc3\xa4 on panttimerkittyj\xc3\xa4, jolloin niist\xc3\xa4 saa palauttaessaan pantin. My\xc3\xb6s pantittomat t\xc3\xb6lkit voidaan palauttaa, jotta alumiini saadaan takaisin hy\xc3\xb6tyk\xc3\xa4ytt\xc3\xb6\xc3\xb6n. Nestekartonkipakkaukset voi palauttaa oman taloyhti\xc3\xb6n ker\xc3\xa4yspisteeseen tai alueker\xc3\xa4yspisteeseen. Tyhj\xc3\xa4t s\xc3\xa4ilyket\xc3\xb6lkit voidaan palauttaa metallinker\xc3\xa4ykseen. Kierr\xc3\xa4tt\xc3\xa4m\xc3\xa4ll\xc3\xa4 alumiiniset pakkaukset voidaan s\xc3\xa4\xc3\xa4st\xc3\xa4\xc3\xa4 95 prosenttia energiasta mit\xc3\xa4 tarvitsisi uuden alumiinin valmistukseen.'